বাড়িতে চড়াও হয়ে কয়েকজন তৃণমূলকর্মী তাঁকে এবং তাঁর প্রতিবন্ধী ছেলে ও  স্ত্রী’কে মারধর করেছে বলে বেলেঘাটা থানায় অভিযোগ দায়ের করেছিলেন স্থানীয় সিপিএম নেতা সুশান্ত দে। ঘটনার ২৪ ঘণ্টার মধ্যে ‘আক্রান্ত’ ওই সিপিএম নেতাকেই গ্রেফতার করল পুলিশ। 
বৃহস্পতিবার রাতে কয়েকজন তৃণমূলকর্মী বেলেঘাটার সিপিএম নেতা সুশান্তের বাড়ি চড়াও হয় বলে অভিযোগ। তাঁর শারীরিক প্রতিবন্ধী ছেলে তমালের পাশাপাশি স্ত্রী’কে মারধর করে ওই তৃণমূলকর্মীরা। রাতেই ঘটনার কথা জানিয়ে বেলেঘাটা থানায় লিখিত অভিযোগ দায়ের করেন সুশান্ত। শুক্রবার অভিযোগের প্রতিলিপি আনতে গেলে বেলেঘাটা থানার পুলিশ তাঁকে গ্রেফতার করে। পুলিশের দাবি, কয়েকজন তৃণমূলকর্মী সুশান্তের বিরুদ্ধে আগেই অভিযোগ দায়ের করেছিলেন। সুশান্তের অভিযোগের ভিত্তিতে অবশ্য আরেকটি মামলা দায়ের হয়েছে। ওই ঘটনায় শাসকদলের কোনও প্রতিক্রিয়া পাওয়া যায়নি। স্থানীয় তৃণমূল বিধায়ক পরেশ পালের ফোন বন্ধ থাকায় তাঁর সঙ্গে যোগাযোগ করা যায়নি।
উত্তর ২৪ পরগনার ভোটের আগের দিন হালিশহরের সিপিএম সমর্থক দেবশ্রী ঘোষের বাড়িতে চড়াও হয়ে তাঁকে এবং তাঁর তিন বছরের মেয়ে সায়ন্তিকাকে তৃণমূলকর্মীরা মারধর করেছিল বলে অভিযোগ। দক্ষিণ ২৪ পরগনায় ভোটের দিন হরিদেবপুরে এক সিপিএম সমর্থকের বাড়িতে তৃণমূলকর্মীদের হামলায় এক শিশু-সহ বেশ কয়েকজন আহত হয়। সপ্তাহখানেক আগে একই ঘটনার পুনরাবৃত্তি ঘটে হাওড়ার লিলুয়ায়। সেখানে আহত হয় এক কিশোর। ওই তালিকায় সর্বশেষ সংযোজন বেলেঘাটা।
এদিন সিপিএমের সরকারবাজার লোকাল কমিটির সম্পাদক সুকুমার দত্ত অভিযোগ করেন, ‘‘ভোটের দিন বেলেঘাটায় পুরসভার একটি স্কুলে বুথ এজেন্ট হিসাবে কাজ করেছিলেন সুশান্ত। তিনি দলের লোকাল কমিটির সদস্য। বৃহস্পতিবার রাত ১১টা থেকে টানা আধঘণ্টা হামলা চালানো হয় সুশান্তের বাড়িতে। বাড়ির দরজা ভেঙে তাঁর ঘরে ঢুকে সুশান্তের স্ত্রী-ছেলে এবং বৌদিকে মারধর করা হয়। তমালের বুকে এবং পেটে আঘাত লাগে। তমালকে শুক্রবার এন আর এস হাসপাতালে চিকিৎসা করানো হয়।’’ 
তমাল প্রতিবন্ধীদের জাতীয় এবং রাজ্যস্তরে সাঁতার প্রতিযোগিতায় পদক পেয়েছে কয়েকবার। তাকে মারধরের ঘটনায় স্থানীয় বাসিন্দাদের মধ্যে ক্ষোভের সঞ্চার হয়েছে। সুকুমারের অভিযোগ, ‘‘যখন সুশান্তের বাড়িতে হামলা চলছিল, তখন আমি ছ’বার ফোন করি পুলিশকে। পুলিশ যখন আসে তখন হামলাকারীরা চলে গিয়েছিল।’’ রাতে থানায় অভিযোগ জানাতে গেলে সুশান্তকে বেশ কয়েকঘণ্টা বসিয়ে রাখা হয় বলে অভিযোগ।
এদিন রাজনৈতিক সংঘর্ষ নিয়ে তৃণমূলের বিরুদ্ধে অভিযোগ জানাতে রাজ্য মুখ্য নির্বাচনী আধিকারিকের দফতরে গিয়েছিলেন সিপিএমনেতা শ্যামল চক্রবর্তী, কংগ্রেসনেতা আব্দুল মান্নান, ‘আক্রান্ত আমরা’র সদস্য অম্বিকেশ মহাপাত্র এবং দেবশ্রী। শ্যামল বলেন, ‘‘তৃণমূলের এমন পৈশাচিক আক্রমণ গুজরাত হিংসার সঙ্গে তুলনীয়।’’
অন্যদিকে, দক্ষিণ ২৪ পরগনার ক্যানিংয়ে হুমকি উপেক্ষা করে ভোট দিতে যাওয়ায় বৃদ্ধ দম্পতি এবং তাঁদের নাতিকে মারধরের অভিযোগ উঠেছে তৃণমূলের বিরুদ্ধে। তাঁদের টিউবওয়েল থেকে জল আনতে যেতে বাধা দেওয়া হয় বলেও অভিযোগ। শাসকদল অবশ্য অভিযোগ অস্বীকার করেছে।